b'\n_START_ARTICLE_\nRaaseporin tasoristeysturma\n_START_SECTION_\nOnnettomuuden kulku\n_START_PARAGRAPH_\nOnnettomuus tapahtui noin kello kahdeksan aikaan aamulla 26. lokakuuta 2017 Hangon radan ja Leksvallintien Skogbyn tasoristeyksess\xc3\xa4. VR:n yksirunkoinen Dm12-matkustajajuna H382 oli matkalla kiskobussivuorossa Karjaalta Hankoon. Puolustusvoimien auto oli Sisu A2045 -mallinen maastokuorma-auto rekisterinumeroltaan 3579, ja se oli Uudenmaan prikaatin y\xc3\xb6n yli kest\xc3\xa4v\xc3\xa4ss\xc3\xa4 komppaniaharjoituksessa matkalla Leksvallista Syndalenin harjoitusalueelle viiden ajoneuvon jonossa ensimm\xc3\xa4isen\xc3\xa4. Kiskobussi osui rataa ylitt\xc3\xa4m\xc3\xa4ss\xc3\xa4 olleen maastokuorma-auton kylkeen. Sisussa oli kaikkiaan kahdeksan varusmiest\xc3\xa4, heist\xc3\xa4 kolme oli hytiss\xc3\xa4 ja viisi turvav\xc3\xb6ill\xc3\xa4 ja turvakehikolla varustetulla lavalla. Junassa oli viisitoista matkustajaa veturinkuljettajan lis\xc3\xa4ksi._NEWLINE_Maastokuorma-auto paiskautui t\xc3\xb6rm\xc3\xa4yksen voimasta raiteen toiselle puolelle 54 metrin p\xc3\xa4\xc3\xa4h\xc3\xa4n. Auton ohjaamo irtosi ja putosi 40 metrin p\xc3\xa4\xc3\xa4h\xc3\xa4n t\xc3\xb6rm\xc3\xa4yskohdasta. Auto romuttui onnettomuudessa t\xc3\xa4ysin. Tieto onnettomuudesta tuli L\xc3\xa4nsi-Uudenmaan pelastuslaitokselle kello 8.01; pelastuslaitos oli paikalla noin kymmeness\xc3\xa4 minuutissa._NEWLINE_Onnettumuushetkell\xc3\xa4 olosuhteet olivat poliisin mukaan eritt\xc3\xa4in haastavat: n\xc3\xa4kyvyys oli huono, luminen s\xc3\xa4\xc3\xa4 vaikea ja \xe2\x80\x9dlunta satoi vaakatasossa\xe2\x80\x9d. Tasoristeysalueella oli kaksi ajoneuvoa, joista juna osui toiseen. Tasoristeys oli vartioimaton eli ilman puomeja tai valo-ohjausta ja junien nopeusrajoitus tasoristeyksen kohdalla oli 120 kilometri\xc3\xa4 tunnissa. Maastokuorma-auton kulkusuunnasta katsottuna juna tulee auton kuljettajan n\xc3\xa4k\xc3\xb6kulmasta oikealta takaviistosta noin 45 asteen kulmassa. Liikennevirasto oli tarkistanut risteyksen viimeksi 28. elokuuta 2017._NEWLINE_Rata oli j\xc3\xa4lleen kunnossa onnettomuusp\xc3\xa4iv\xc3\xa4n\xc3\xa4 kello 17.30 ja liikenne saattoi jatkua.\n_START_SECTION_\nUhrit\n_START_PARAGRAPH_\nOnnettomuudessa kuoli nelj\xc3\xa4 ihmist\xc3\xa4 ja loukkaantui yksitoista. Kuolleista kolme oli maastokuorma-auton kyydiss\xc3\xa4 olleita varusmiehi\xc3\xa4 ja yksi matkustajajunan matkustaja. Kuolleet varusmiehet olivat kuorma-auton lavalla turvakehikon turvaistuimissa; junan kyydiss\xc3\xa4 ollut henkil\xc3\xb6 kuoli sairauskohtaukseen. Yhdest\xc3\xa4toista loukkaantuneesta nelj\xc3\xa4 loukkaantui vakavasti ja heid\xc3\xa4t kuljetettiin T\xc3\xb6\xc3\xb6l\xc3\xb6n sairaalaan; seitsem\xc3\xa4n lievemmin loukkaantunutta kuljetettiin Raaseporin sairaalaan. Kaikki vakavia vammoja saaneet olivat maastokuorma-autossa olleita varusmiehi\xc3\xa4. Yksi varusmiehist\xc3\xa4 ei saanut fyysisi\xc3\xa4 vammoja, ja h\xc3\xa4n pystyi antamaan paikalle saapuneille pelastajille selke\xc3\xa4n k\xc3\xa4sityksen tilanteesta. Kaikki uhrit olivat Suomen kansalaisia.\n_START_SECTION_\nTutkinta\n_START_PARAGRAPH_\nOnnettomuustutkintakeskus tutki onnettomuuden ja julkisti raporttinsa 7. kes\xc3\xa4kuuta 2018. Poliisi ep\xc3\xa4ilee Puolustusvoimien maastokuorma-autoa kuljettanutta varusmiest\xc3\xa4 liikenneturvallisuuden vaarantamisesta sek\xc3\xa4 kuoleman- ja vammantuottamuksista. Syyskuussa 2018 tiedotettiin, ett\xc3\xa4 kihlakunnansyytt\xc3\xa4j\xc3\xa4 ei nostaisi syytett\xc3\xa4 huonojen s\xc3\xa4\xc3\xa4olosuhteiden vuoksi, mutta maaliskuussa 2019 valtakunnansyytt\xc3\xa4j\xc3\xa4virasto kumosi kihlakunnansyytt\xc3\xa4j\xc3\xa4n p\xc3\xa4\xc3\xa4t\xc3\xb6ksen ja nosti syytteet varusmieskuljettajaa vastaan. Viraston mukaan kuljettajan olisi tullut toimia varovaisemmin. L\xc3\xa4nsi-Uudenmaan k\xc3\xa4r\xc3\xa4j\xc3\xa4oikeus hylk\xc3\xa4si syytteet p\xc3\xa4\xc3\xa4t\xc3\xb6ksess\xc3\xa4\xc3\xa4n lokakuussa 2019._NEWLINE_Onnettomuusristeyst\xc3\xa4 on luonnehdittu eritt\xc3\xa4in vaaralliseksi, ja se suljettiin marraskuussa 2017. Risteyst\xc3\xa4 ei en\xc3\xa4\xc3\xa4 oteta k\xc3\xa4ytt\xc3\xb6\xc3\xb6n._NEWLINE_Onnettomuustutkintakeskuksen johtaja Veli-Pekka Nurmi vaati Raaseporin onnettomuuteen liittyneess\xc3\xa4 tiedotustilaisuudessa kes\xc3\xa4kuussa 2018 voimakkaasti Suomen vaarallisimpien tasoristeysten korjaamista tai poistamista k\xc3\xa4yt\xc3\xb6st\xc3\xa4. Lis\xc3\xa4ksi Nurmi halusi kiinnitt\xc3\xa4\xc3\xa4 puolustusvoimien huomiota turvav\xc3\xb6iden helppok\xc3\xa4ytt\xc3\xb6isyyteen, k\xc3\xa4ytt\xc3\xb6koulutukseen ja k\xc3\xa4yt\xc3\xb6n valvontaan varusmiehi\xc3\xa4 kuljettavissa ajoneuvoissa.'